title: Rozhodnutie Rady 2012/121/SZBP z  27. februára 2012 , na podporu činností podporujúcich dialóg EÚ, Číny a Afriky a ich spoluprácu v oblasti kontrol konvenčných zbraní

text:
               28.2.2012

               SK

               Úradný vestník Európskej únie

               L 54/8

         ROZHODNUTIE RADY 2012/121/SZBP
   z 27. februára 2012,
   na podporu činností podporujúcich dialóg EÚ, Číny a Afriky a ich spoluprácu v oblasti kontrol konvenčných zbraní
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2,
   keďže:

               (1)

               Európska rada na svojom zasadnutí 15. a 16. decembra 2005 prijala stratégiu EÚ na boj proti nedovolenému hromadeniu ručných a ľahkých zbraní (ďalej len „RĽZ“) a ich munície a nedovolenému obchodovaniu s nimi (ďalej len „stratégia EÚ pre RĽZ“). V stratégii sa africký kontinent označuje za jeden z regiónov najviac postihnutých nedovoleným obchodovaním s RĽZ a ich nadmerným hromadením.

               (2)

               V stratégii EÚ pre RĽZ sa vymedzuje niekoľko úloh, ktoré má Únia splniť, vrátane hľadania zhody medzi vývoznými krajinami s cieľom dodávať vládam len ľahké zbrane v súlade s reštriktívnymi a príslušnými regionálnymi a medzinárodnými kritériami na vývoz zbraní.

               (3)

               V stratégii EÚ pre RĽZ sa tiež odporúča zahrnutie otázky RĽZ ako témy, ktorou by sa malo zaoberať v rámci politického dialógu s tretími krajinami a medzinárodnými, regionálnymi alebo subregionálnymi organizáciami, pričom osobitná pozornosť by sa mala venovať koordinácii činností s hlavnými partnermi Únie a dôležitými vývozcami RĽZ vrátane Číny.

               (4)

               Rada Európskej únie prijala v rokoch 2005, 2006, 2007 a 2010 závery Rady na podporu rokovaní o zmluve o obchode so zbraňami, právne záväznom medzinárodnom nástroji stanovujúcom spoločné medzinárodné normy pre presuny konvenčných zbraní. Podčiarkla tiež význam, ktorý má pre tento proces spolupráca s ostatnými štátmi a regionálnymi organizáciami.

               (5)

               Od nadviazania strategického dialógu medzi EÚ a Čínou je jeho súčasťou úsilie o dialóg o nešírení a vývoze konvenčných zbraní. Čína a Únia sa na spoločnom samite v roku 2006 dohodli na otvorení nového dialógu o mieri, stabilite a udržateľnom rozvoji v Afrike s cieľom posilniť porozumenie medzi partnermi, diskutovať o činnostiach a prioritách a poskytovať príležitosť na začlenenie Číny do medzinárodného úsilia o zlepšenie a koordináciu činností zameraných na spoluprácu. V strategickom dokumente EÚ – Čína na roky 2007 – 2013 sa základný prístup Únie voči Číne vymedzuje ako prístup angažovanosti a partnerstva a za prioritu sa v ňom označuje spolupráca v otázke zabránenia nedovolenému obchodovaniu s RĽZ.

               (6)

               V decembri 2004 Čína a Únia podpísali spoločné vyhlásenie o nešírení a odzbrojení, ktorého súčasťou je aj spolupráca v oblasti konvenčných zbraní. Únia a Čína v spoločnom vyhlásení uviedli, že sa „... musí vynaložiť pozitívne a aktívne úsilie na posilnenie kontroly vývozu konvenčných zbraní. Režimy kontroly zbraní týkajúce sa určitých konvenčných zbraní je potrebné posilniť. A úsilie na zabránenie nedovolenému obchodovaniu s ručnými a ľahkými zbraňami a ich pohybu, ktorý by narušoval mier a stabilitu v regióne, by sa malo zintenzívniť.“

               (7)

               V spoločnom strategickom partnerstve EÚ a Afriky z roku 2007 sa vymedzuje zabránenie nedovolenému obchodovaniu s RĽZ ako oblasť činnosti prostredníctvom zlepšenia budovania kapacít, kontaktov, spolupráce a výmeny informácií. Na samit EÚ a Afriky v roku 2010 bola pozvaná aj Čína, ktorá sa následne na tomto stretnutí zúčastnila ako pozorovateľ,

         PRIJALA TOTO ROZHODNUTIE:
   Článok 1
   1.   Únia bude rozvíjať spoluprácu medzi občianskou spoločnosťou, priemyslom a vládnymi zástupcami Číny, Únie a afrických štátov, a to aj prostredníctvom dialógu medzi príslušnými občianskymi spoločnosťami a odvetviami priemyslu, s cieľom vytvoriť spoločné prístupy na vysporiadanie sa s hrozbami nedovoleného obchodovania s RĽZ a ich nadmerného hromadenia, ako aj na riešenie chýbajúcej medzinárodnej regulácie obchodu s konvenčnými zbraňami. Rozvoj takejto spolupráce by sa tiež mal odzrkadľovať v zvýšenej podpore a implementácii vplyvnej a stabilnej zmluvy o obchode so zbraňami.
   2.   Únia sleduje dosiahnutie cieľa uvedeného v odseku 1 prostredníctvom týchto projektov a opatrení:

               —

               zriadenie a rozvoj spoločnej pracovnej skupiny expertov Afriky, EÚ a Číny pre konvenčné zbrane a spoločného výskumného centra Afriky, EÚ a Číny pre konvenčné zbrane. Cieľom pracovnej skupiny expertov a výskumného centra je zvyšovať povedomie a angažovanosť politickej komunity Číny, Afriky a Únie zodpovednej za otázky konvenčných zbraní a kontroly ich vývozu, pokiaľ ide o problémy súvisiace s nedovoleným obchodovaním s RĽZ a ich nadmerným hromadením a chýbajúcou medzinárodnou reguláciou obchodu s konvenčnými zbraňami. Zvýšeným povedomím a posilnenou angažovanosťou v týchto otázkach sa prispeje k úspešnej negociácii a implementácii zmluvy o obchode so zbraňami,

               —

               vedenie propagačných a výskumných činností zameraných na identifikáciu príležitostí na spoluprácu EÚ a Číny v záujme podpory afrických štátov v zabraňovaní nedovolenému obchodovaniu s RĽZ a ich nadmernému hromadeniu.

         Podrobný opis projektov a opatrení uvedených v tomto odseku je stanovený v prílohe.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
   2.   Technické vykonávanie projektov a opatrení uvedených v článku 1 ods. 2 uskutočňuje mimovládna organizácia Saferworld.
   3.   Saferworld vykonáva svoje úlohy pod vedením VP. Na tieto účely VP uzavrie so Saferworld potrebné dojednania.
   Článok 3
   1.   Referenčná suma na vykonávanie projektov a opatrení uvedených v článku 1 ods. 2 je 830 000 EUR.
   2.   Výdavky financované zo sumy ustanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na správne hospodárenie s výdavkami uvedenými v odseku 2 dohliada Komisia. Na tento účel uzavrie s organizáciou Saferworld dohodu o financovaní. V dohode sa stanoví, že Saferworld má zabezpečiť viditeľnosť príspevku EÚ, ktorá bude primeraná jeho výške.
   4.   Komisia sa usiluje o uzavretie dohody o financovaní uvedenej v odseku 3 čo najskôr po tom, ako toto rozhodnutie nadobudne účinnosť. Radu informuje o akýchkoľvek ťažkostiach v súvislosti s týmto procesom, ako aj o dátume uzavretia dohody o financovaní.
   Článok 4
   VP predkladá Rade správy o vykonávaní tohto rozhodnutia formou pravidelných štvrťročných správ, ktoré pripravuje Saferworld. Rada na základe týchto správ uskutoční svoje hodnotenie. Komisia podáva správy o finančných aspektoch vykonávania projektov a opatrení uvedených v článku 1 ods. 2.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie stráca účinnosť 24 mesiacov odo dňa uzavretia dohody o financovaní uvedenej v článku 3 ods. 3. Účinnosť však môže stratiť aj šesť mesiacov po jej nadobudnutí, a to v prípade, ak sa dohoda o financovaní dovtedy neuzavrie.

      V Bruseli 27. februára 2012

            Za Radu

            predsedníčka

         C. ASHTON

      PRÍLOHA

         PROJEKTY A OPATRENIA UVEDENÉ V ČLÁNKU 1 ODS. 2

      1.   Ciele

      Ciele tohto rozhodnutia sú: rozvíjať spoluprácu medzi občianskou spoločnosťou, priemyslom a vládnymi zástupcami v Číne, Európskej únii a na africkom kontinente, vytvoriť spoločné prístupy na vysporiadanie sa s hrozbami nedovoleného obchodovania s RĽZ a ich nadmerného hromadenia, podporovať proces súvisiaci so Zmluvou Organizácie Spojených národov (OSN) o obchode so zbraňami (ATT) po horizont diplomatickej konferencie ATT v roku 2012, ako aj za ním. Takéto ciele sa majú sledovať zriadením a rozvojom spoločnej pracovnej skupiny expertov Afriky, EÚ a Číny pre konvenčné zbrane (ďalej len „pracovná skupina expertov“) a spoločného výskumného centra Afriky, EÚ a Číny pre konvenčné zbrane (ďalej len „výskumné centrum“). Cieľom pracovnej skupiny expertov a výskumného centra je zvyšovať povedomie a angažovanosť politickej komunity Číny, Afriky a Únie, pokiaľ ide o problémy súvisiace s nedovoleným obchodovaním RĽZ a ich nadmerným hromadením, ako aj o potrebu dohodnutia sa na ATT.
      V záujme dosiahnutia cieľa posilnenia spolupráce medzi Čínou, Úniou a Afrikou sa vedú propagačné a výskumné činnosti zamerané na identifikáciu príležitostí na spoluprácu EÚ a Číny na účely podpory afrických štátov v zabraňovaní nedovolenému obchodovaniu s RĽZ a ich nadmernému hromadeniu.
      2.   Opis projektov a opatrení

      2.1.   Zriadenie a rozvoj spoločnej pracovnej skupiny expertov Afriky, EÚ a Číny pre konvenčné zbrane a spoločného výskumného centra Afriky, EÚ a Číny pre konvenčné zbrane

      2.1.1.   Ciele projektu

                  —

                  vytvoriť pre expertov z politickej komunity Únie, Číny a Afriky fóra a siete na diskusiu o rôznych aspektoch nedovoleného obchodovania s konvenčnými zbraňami,

                  —

                  zvyšovať povedomie a angažovanosť politickej komunity Číny, Afriky a Únie, pokiaľ ide o problémy súvisiace s nedovoleným obchodovaním s RĽZ a ich nadmerným hromadením a slabou medzinárodnou reguláciou obchodu s konvenčnými zbraňami. Zvýšeným povedomím a posilnenou angažovanosťou v týchto otázkach by sa mala docieliť spoločná podpora vplyvnej a stabilnej ATT,

                  —

                  posilniť na oficiálnej úrovni a úrovni politických komunít dialóg EÚ, Číny a Afriky, aby sa tak zlepšilo vzájomné porozumenie a stanovili sa spoločné prístupy k procesu OSN, pokiaľ ide o ATT, po horizont diplomatickej konferencie ATT v roku 2012, ako aj za ním, a to aj prostredníctvom podpory výskumných pracovníkov Únie, Číny a Afriky v spoločnom prieskume a analýze príslušných národných a regionálnych pozícií,

                  —

                  vytvoriť odporúčania výskumnej komunity k ATT a RĽZ a účinne ich rozposlať medzi vládnych úradníkov, politikov a politické komunity Číny, Afriky, Únie a členských štátov.

            2.1.2.   Opis projektu

      a)   Zriadenie a rozvoj spoločnej pracovnej skupiny expertov Afriky, EÚ a Číny pre konvenčné zbrane
      Pracovná skupina expertov bude hlavnou „inštitucionálnou“ základňou procesu dialógov podporovaného rozhodnutím Rady a bude tvorená dôkladnou koordináciou medzi organizáciou Saferworld a partnerskými organizáciami občianskej spoločnosti v Afrike a Číne. Bude sa skladať z deviatich členov z Číny, Únie a Afriky pochádzajúcich z univerzít, think tankov a výskumných ústavov, pričom sa tieto osoby vyberú na základe ich odborných poznatkov, dobrého mena a záujmu. Pracovná skupina expertov bude fungovať ako prostriedok na to, aby si jej členovia vymieňali informácie, myšlienky, odborné poznatky a výsledky výskumu, pokiaľ ide o otázky kontroly konvenčných zbraní, pričom sa bude identifikovať povaha hrozieb a posudzovať účinnosť súčasných intervencií a budú sa vypracúvať odporúčania pre tvorcov politík týkajúce sa činností vykonávaných vo vzájomnej spolupráci.
      Očakáva sa, že bude slúžiť ako platforma pre zainteresovaných aktérov z občianskej spoločnosti, mimo priameho dialógu, a že bude dostupným zdrojom odborných poznatkov, z ktorého budú tvorcovia politík a úradníci zodpovední za otázky konvenčných zbraní a kontroly ich vývozu v Číne, Únii a Afrike môcť čerpať. Úradníci z Afriky, Číny a Únie sa tiež prizvú, aby si pozreli prácu pracovnej skupiny expertov.
      b)   Zriadenie a rozvoj spoločného výskumného centra Afriky, EÚ a Číny pre konvenčné zbrane
      Cieľom výskumného centra bude podporovať spoločný výskum a analýzu výskumných pracovníkov z Únie, Číny a Afriky. Zriadi sa v Číne. Výskumné centrum bude poskytovať širokú škálu relevantných materiálov a zdrojov týkajúcich sa RĽZ a procesu súvisiaceho s ATT, a to v angličtine a čínštine. Rovnaké materiály a zdroje sa elektronicky sprístupnia prostredníctvom webovej stránky, ktorá tiež bude fungovať ako verejné rozhranie pracovnej skupiny expertov.
      Činnosti, ktoré sa majú podporovať pri vykonávaní úloh uvedených v písmenách a) a b), zahŕňajú:

                  —

                  organizovanie prípravných a nadväzujúcich zasadnutí organizácie Saferworld a relevantných čínskych a afrických partnerských organizácií, ktoré sa budú konať v Číne a Európe a ich cieľom bude vymedziť štruktúru a harmonogram projektu; stanovenie podrobných pracovných plánov pre zriadenie a rozvoj výskumného centra a pracovnej skupiny expertov; vytvorenie koordinačného tímu projektu; vymedzenie zodpovedností v rámci tímu a monitorovanie a vyhodnocovanie pokroku vo vykonávaní činností,

                  —

                  zabezpečenie a preklad relevantných kľúčových materiálov súvisiacich s RĽZ a ATT, ktoré majú používať politické komunity v Číne, Afrike a Únii, vrátane elektronického sprístupnenia týchto materiálov prostredníctvom webovej stránky výskumného centra. Webová stránka tiež bude slúžiť ako verejné rozhranie pracovnej skupiny expertov,

                  —

                  zorganizovanie niekoľkých zasadnutí medzi organizáciou Saferworld, partnerskými organizáciami a relevantnými čínskymi orgánmi na predstavenie činností výskumného centra a pracovnej skupiny expertov a na predloženie strednodobých a konečných výsledkov a diskusiu o nich s cieľom získať pre tieto činnosti podporu relevantných orgánov,

                  —

                  zorganizovanie maximálne dvoch dvojdňových zasadnutí pracovnej skupiny expertov ročne, a to v Číne, Európe alebo Afrike, s cieľom vymedziť plány výskumu a poskytnúť usmernenia na vykonávanie propagačných a výskumných činností a na vypracúvanie politických odporúčaní a ich šírenie. Z každého zasadnutia sa vypracuje stručná správa o stave vykonávania projektu,

                  —

                  zorganizovanie dvoch workshopov o ATT maximálne pre 40 účastníkov vrátane zástupcov politických komunít a orgánov Únie, Číny a Afriky zodpovedných za konvenčné zbrane a kontroly ich vývozu, zástupcov vojenského a obranného priemyslu a expertov z občianskej spoločnosti, pričom sa na týchto workshopoch preskúma pokrok v rokovaniach o ATT a nájdu sa styčné body medzi rôznymi krajinami,

                  —

                  zverejnenie stručného preskúmania pozícií Únie a Číny voči ATT zo strany organizácie Saferworld a pracovnej skupiny expertov. Toto stručné preskúmanie bude zamerané na predloženie informácií do diskusie s úradníkmi Únie, Číny a Afriky v rámci prípravy na konferenciu o ATT v roku 2012. Zároveň sa bude zaoberať rozdielmi v pozíciách Únie, Číny a afrických štátov voči ATT,

                  —

                  vypracovanie komplexnej správy o najdôležitejších ponaučeniach, v ktorej sa podrobne uvedú úspechy a problematické otázky projektu a odporučia sa modely a možnosti budúceho dialógu Únie, Číny a Afriky o RĽZ a o procese súvisiacom s ATT,

                  —

                  zorganizovanie dvoch podujatí na oficiálne spustenie a ukončenie projektu.

            2.1.3.   Výsledky projektu

                  —

                  500 aktérov z Číny, Afriky a Únie z politickej komunity vrátane úradníkov zodpovedných za otázky konvenčných zbraní a kontroly ich vývozu, vedcov, členov parlamentu, mimovládnych organizácií (MVO) a novinárov si zvýši povedomie o procese OSN, pokiaľ ide o ATT, a o príslušných národných pozíciách po horizont diplomatickej konferencie ATT v roku 2012, ako aj za ním, zlepší svoje znalosti o tejto otázke a lepšie ju pochopí.

                  —

                  Dialóg 60 úradníkov Únie, Číny a Afriky a zástupcov občianskej spoločnosti, ako aj ich interakcia a spolupráca v oblasti ĽRZ a procesu OSN, pokiaľ ide o ATT, sa zlepší, a to aj prostredníctvom stanovenia odporúčaní a identifikácie príležitostí na spoločné činnosti.

                  —

                  Vytvorenie trvalých kontaktov medzi 50 zástupcami inštitúcií politickej komunity Únie, Afriky a Číny, čím sa vytvorí prostriedok pokračovania vo výmene informácií a skúseností, ako aj praktickej spolupráce v oblasti RĽZ a iných otázok týkajúcich sa kontroly konvenčných zbraní aj po skončení tohto projektu.

            2.2.   Podpora spolupráce EÚ a Číny v záujme podpory afrických štátov v zabraňovaní nedovolenému obchodovaniu s RĽZ a ich nadmernému hromadeniu

      2.2.1.   Ciele projektu

                  —

                  Podporovať výskumných pracovníkov Únie, Číny a Afriky v spoločnom prieskume a analýze problémov súvisiacich so šírením RĽZ v Afrike a príležitostí na spoluprácu EÚ a Číny v tejto oblasti.

                  —

                  Pomáhať africkým štátom pri stanovovaní potrieb pomoci a formulovaní žiadostí o pomoc v oblastiach súvisiacich so zabraňovaním nedovolenému obchodovaniu s RĽZ a ich nadmernému hromadeniu.

                  —

                  Sformulovať odporúčania pre tvorcov politík Únie a Číny zamerané na príležitosti spoločnej pomoci EÚ a Číny určenej tretím krajinám v Afrike.

            2.2.2.   Opis projektu

      Projekt umožní identifikáciu príležitostí na spoluprácu EÚ a Číny pri pomáhaní africkým tretím krajinám s riešením hrozieb, ktoré so sebou prináša nedovolené obchodovanie s RĽZ a ich nadmerné hromadenie. Bude sa skladať z niekoľkých činností vrátane:

                  —

                  zorganizovania maximálne troch študijných návštev členov pracovnej skupiny expertov v Afrike na prehĺbenie ich porozumenia tomu, aký má nedovolené obchodovanie s RĽZ a nadmerné hromadenie vplyv na tento kontinent, ďalej na to, aby sa stretli s miestnymi aktérmi, a na to, aby rokovali o potrebách technickej pomoci,

                  —

                  zorganizovania medzinárodného politického seminára v Afrike o zabraňovaní šíreniu RĽZ na tomto kontinente. Zasadnutie má mať maximálne 30 účastníkov vrátane členov pracovnej skupiny expertov a ďalších afrických, čínskych a európskych zástupcov občianskej spoločnosti a úradníkov zodpovedných za otázky konvenčných zbraní a kontroly ich vývozu. Ďalej sa na ňom identifikujú praktické oblasti, kde žiadosť Afriky o pomoc pri zabraňovaní nedovolenému obchodovaniu s RĽZ a ich nadmernému hromadeniu možno prepojiť s pomocou Číny a Únie,

                  —

                  technického posúdenia potrieb kontroly RĽZ v jednej africkej krajine vrátane odhadu nákladov, oblastí intervencie a odporúčaní týkajúcich sa využívania agentúr. Štúdia sa vypracuje v úzkej spolupráci s vládnymi úradníkmi, ktorí sú zapojení do správy systému kontroly RĽZ, ako aj so zástupcami sektora obrany v príslušnej africkej krajine,

                  —

                  zverejnenia podrobnej štúdie pracovnou skupinou expertov, ktorá sa zameria na pohyb RĽZ v Afrike, posúdi účinnosť súčasných intervencií a vytvorí jasné odporúčania pre tvorcov politík týkajúce sa činností vykonávaných vo vzájomnej spolupráci EÚ, Číny a Afriky, a to vychádzajúc z technického posúdenia, študijných návštev a seminára v Afrike. Správa sa preloží a poskytne sa približne 500 aktérom z občianskej spoločnosti, úradníkom, tvorcom politík a politikom v Číne, EÚ a Afrike, aby sa tak zvýšilo všeobecné povedomie o príležitosti na spoluprácu EÚ, Číny a Afriky v oblasti kontroly RĽZ v Afrike. Predloží sa aj na zasadnutiach s úradníkmi uvedených v projekte podľa bodu 2.1,

                  —

                  podpory jednej africkej krajiny pri stanovení a formulovaní jej potrieb a oficiálnych žiadostí o pomoc pri kontrole RĽZ,

                  —

                  zorganizovania zasadnutí s relevantnými úradníkmi Únie a Číny s cieľom podpory rozvoja spoločnej projektovej koncepcie,

                  —

                  zorganizovania politického seminára EÚ, Číny a Afriky v Číne zameraného na predloženie zistení a odporúčaní pracovnej skupiny expertov. Zasadnutie má mať maximálne 50 účastníkov vrátane zástupcov Afriky, Únie a Číny z občianskej spoločnosti a úradníkov Afriky, Únie a Číny poverených otázkami konvenčných zbraní a kontroly ich vývozu. Toto zasadnutie poskytne príležitosť na prehodnotenie práce pracovnej skupiny expertov v oblasti RĽZ a na diskusiu o jej odporúčaniach a poskytne tiež rámec pre praktické činnosti vykonávané vo vzájomnej spolupráci, ako je pomoc Únie a Číny v oblastiach riadenia zásob, zničenia nadbytočných zásob a vedenia záznamov.

            2.2.3.   Výsledky projektu

                  —

                  Zvýšenie povedomia približne 500 aktérov Číny a Únie z politických komunít vrátane vedcov, členov parlamentu, MVO a novinárov o problémoch súvisiacich so šírením RĽZ v Afrike a príležitostiach na spoluprácu EÚ a Číny v tejto oblasti.

                  —

                  Zlepšenie schopnosti jedného afrického štátu identifikovať potrebu pomoci a sformulovať žiadosti o ňu s cieľom zabrániť nedovolenému obchodovaniu s RĽZ a ich nadmernému hromadeniu.

                  —

                  Identifikácia príležitostí na spoločnú pomoc EÚ a Číny tretím krajinám v Afrike v oblasti kontroly RĽZ.

            3.   Účastníci a miesta seminárov/workshopov a záverečné a otváracie podujatia

      Ak v texte prílohy nie je stanovené inak, možných účastníkov a miesta konania seminárov/workshopov a záverečných a otváracích podujatí uvedených v projektoch podľa bodov 2.1 a 2.2 navrhne organizácia Saferworld a následne ich po porade s príslušnými orgánmi Rady schváli VP.
      4.   Adresáti projektov

      Priamymi adresátmi projektov bude približne 500 aktérov politickej komunity v Číne, Afrike a Únii vrátane MVO, think tankov, zástupcov priemyslu, vládnych úradníkov zodpovedných za otázku kontroly vývozu konvenčných zbraní a členov parlamentov.
      Nepriamymi adresátmi bude obyvateľstvo, skupiny a jednotlivci v Afrike, na ktorých má nedovolené obchodovanie s RĽZ negatívny vplyv.
      5.   Posúdenie vplyvu

      Vplyv tohto rozhodnutia by sa mal z technického hľadiska posúdiť po ukončení posledných činností, ktoré sa v ňom plánujú. VP uskutoční posúdenie vplyvu v spolupráci s príslušnými pracovnými skupinami Rady, Delegáciou Európskej únie v Číne a inými relevantnými zúčastnenými stranami.
      6.   Trvanie

      Celková odhadovaná dĺžka trvania projektu je 24 mesiacov.
      7.   Subjekt poverený technickým vykonávaním

      Technickým vykonávaním tohto rozhodnutia sa poveruje organizácia Saferworld, ktorá bude svoje úlohy vykonávať pod vedením VP.
      8.   Podávanie správ

      Organizácia Saferworld vypracúva pravidelné štvrťročné správy, ako aj správy po ukončení každej z opísaných činností. Tieto správy by sa mali VP predkladať najneskôr šesť týždňov po ukončení príslušných činností.
      9.   Odhadované celkové náklady na projekty a opatrenia a finančný príspevok EÚ

      Celkové náklady na projekty a opatrenia sú 830 000 EUR.


title: Rozhodnutie Európskeho parlamentu a Rady č. 1349/2008/ES zo 16. decembra 2008 , ktorým sa mení a dopĺňa rozhodnutie č. 1719/2006/ES, ktorým sa ustanovuje program Mládež v akcii na obdobie rokov 2007 – 2013 (Text s významom pre EHP)

text:
               24.12.2008

               SK

               Úradný vestník Európskej únie

               L 348/113

      ROZHODNUTIE EURÓPSKEHO PARLAMENTU A RADY č. 1349/2008/ES
   zo 16. decembra 2008,
   ktorým sa mení a dopĺňa rozhodnutie č. 1719/2006/ES, ktorým sa ustanovuje program Mládež v akcii na obdobie rokov 2007 – 2013
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 149 ods. 4,
   so zreteľom na návrh Komisie,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s postupom ustanoveným v článku 251 zmluvy (2),
   keďže:

               (1)

               Rozhodnutím Európskeho parlamentu a Rady č. 1719/2006/ES z 15. novembra 2006 (3) sa ustanovil program Mládež v akcii na obdobie rokov 2007 až 2013.

               (2)

               V článku 10 ods. 2 rozhodnutia č. 1719/2006/ES sa stanovuje, že opatrenia potrebné na vykonávanie programu, iné ako tie, ktoré sú uvedené v odseku 1, sa majú prijať v súlade s postupom uvedeným v článku 9 ods. 3 uvedeného rozhodnutia, konkrétne v súlade s poradným postupom ustanoveným v rozhodnutí Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (4).

               (3)

               Toto znenie rozhodnutia č. 1719/2006/ES má predovšetkým za následok, že rozhodnutia o udelení grantov, iné ako tie, ktoré sú uvedené v článku 10 ods. 1 uvedeného rozhodnutia, podliehajú poradnému postupu a právu kontroly Európskeho parlamentu.

               (4)

               Tieto rozhodnutia o výbere sa však týkajú najmä malých grantov a nevyžadujú si prijatie politicky citlivých rozhodnutí.

               (5)

               V rámci týchto procedurálnych požiadaviek sa v procese udeľovania grantov uchádzačom pridáva dodatočná lehota dvoch až troch mesiacov. Spôsobuje to početné oneskorenia, ktoré pociťujú príjemcovia príspevkov, neúmernú záťaž, pokiaľ ide o spravovanie programu, a neprispieva to k rozvíjaniu pridanej hodnoty vzhľadom na povahu udelených grantov.

               (6)

               S cieľom umožniť rýchlejšie a účinnejšie vykonávanie rozhodnutí o výbere je nevyhnutné nahradiť poradný postup povinnosťou Komisie bezodkladne informovať Európsky parlament a členské štáty o všetkých opatreniach prijatých na vykonávanie rozhodnutia č. 1719/2006/ES bez pomoci výboru,

         ROZHODLI TAKTO:
   Článok 1
   Rozhodnutie č. 1719/2006/ES sa mení a dopĺňa takto:

               1.

               Článok 9 ods. 3 sa vypúšťa.

               2.

               Článok 10 ods. 2 sa nahrádza takto:
               „2.   Komisia informuje výbor uvedený v článku 9 a Európsky parlament o všetkých ďalších rozhodnutiach o výbere, ktoré prijala na vykonávanie tohto rozhodnutia, a to do dvoch pracovných dní od prijatia príslušných rozhodnutí. Tieto informácie zahŕňajú opis a analýzu prijatých žiadostí, opis hodnotiaceho a výberového konania a zoznamy projektov navrhnutých na financovanie, ako aj projektov, ktorých financovanie bolo zamietnuté.“.

         Článok 2
   Komisia podá Európskemu parlamentu a Rade správu o vplyve tohto rozhodnutia do 25. júna 2010.
   Článok 3
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Štrasburgu 16. decembra 2008

            Za Európsky parlament

            predseda

         H.-G. PÖTTERING

            Za Radu

            predseda

         B. LE MAIRE

      (1)  Ú. v. EÚ C 224, 30.8.2008, s. 113.

      (2)  Stanovisko Európskeho parlamentu z 2. septembra 2008 (zatiaľ neuverejnené v úradnom vestníku) a rozhodnutie Rady z 20. novembra 2008.

      (3)  Ú. v. EÚ L 327, 24.11.2006, s. 30.

      (4)  Ú. v. ES L 184, 17.7.1999, s. 23.


title: Rozhodnutie Rady 2012/700/SZBP z  13. novembra 2012 v rámci Európskej bezpečnostnej stratégie na podporu vykonávania Kartagenského akčného plánu 2010 – 2014, ktorý prijali štáty, ktoré sú zmluvnými stranami Dohovoru o zákaze použitia, skladovania, výroby a transferu protipechotných mín a o ich zničení z roku 1997

text:
               14.11.2012

               SK

               Úradný vestník Európskej únie

               L 314/40

         ROZHODNUTIE RADY 2012/700/SZBP
   z 13. novembra 2012
   v rámci Európskej bezpečnostnej stratégie na podporu vykonávania Kartagenského akčného plánu 2010 – 2014, ktorý prijali štáty, ktoré sú zmluvnými stranami Dohovoru o zákaze použitia, skladovania, výroby a transferu protipechotných mín a o ich zničení z roku 1997
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   keďže:

               (1)

               Únia by sa mala usilovať o dosiahnutie vysokého stupňa spolupráce vo všetkých oblastiach medzinárodných vzťahov, okrem iného s cieľom zachovávať mier, predchádzať konfliktom a posilňovať medzinárodnú bezpečnosť v súlade s cieľmi a zásadami Charty Organizácie Spojených národov.

               (2)

               Európska rada 12. decembra 2003 prijala Európsku bezpečnostnú stratégiu, v ktorej sa identifikovali globálne výzvy a hrozby a vyzvalo sa na vytvorenie medzinárodného poriadku založeného na pravidlách a na účinnom multilateralizme a dobre fungujúcich medzinárodných inštitúciách.

               (3)

               V Európskej bezpečnostnej stratégii sa uznáva Charta Organizácie Spojených národov ako základný rámec medzinárodných vzťahov a podporuje sa posilnenie Organizácie Spojených národov (ďalej len „OSN“) a jej vybavenie tak, aby mohla plniť svoje povinnosti a účinne konať.

               (4)

               V rezolúcii Valného zhromaždenia Organizácie Spojených národov č. 51/45 z 10. decembra 1996 sa všetky štáty naliehavo vyzvali, aby dôrazne presadzovali účinnú medzinárodne právne záväznú dohodu, ktorou by sa zakazovalo používanie, skladovanie, výroba a transfer protipechotných mín.

               (5)

               Dohovor o zákaze použitia, skladovania, výroby a transferu protipechotných mín a o ich zničení (ďalej len „dohovor“) bol otvorený na podpis 3. decembra 1997 a nadobudol platnosť 1. marca 1999. Je jediným komplexným medzinárodným nástrojom na riešenie všetkých aspektov súvisiacich s protipechotnými mínami vrátane ich používania, skladovania, výroby, obchodovania s nimi, odmínovania a pomoci pre obete.

               (6)

               Rada 23. júna 2008 prijala jednotnú akciu 2008/487/SZBP (1) na podporu všeobecného uplatňovania a vykonávania dohovoru. K 1. októbru 2012 vyjadrilo 160 štátov svoj súhlas s tým, že sú viazané dohovorom.

               (7)

               Štáty, ktoré sú zmluvnými stranami dohovoru, prijali 3. decembra 2009 Kartagenský akčný plán 2010 – 2014 (ďalej len „Kartagenský akčný plán“) o všeobecnom uplatňovaní a vykonávaní všetkých hľadísk dohovoru. Tým uznali a ďalej podporili plnú účasť na vykonávaní dohovoru zo strany Medzinárodnej kampane za zákaz nášľapných mín (ďalej len „ICBL“ – International Campaign to Ban Landmines), Medzinárodného výboru Červeného kríža (ďalej len „ICRC“ – International Committee of the Red Cross), národných spoločností Červeného kríža a Červeného polmesiaca, medzinárodnej federácie spoločností Červeného kríža a Červeného polmesiaca (ďalej len „IFRC“), OSN, Ženevského medzinárodného centra pre humanitárne odmínovanie (ďalej len „GICHD“ – Geneva Interanational Centre for Humanitarian Demining), medzinárodných a regionálnych organizácií, obetí mín a ich organizácií a iných organizácií občianskej spoločnosti, ako sa stanovuje v akcii č. 62 Kartagenského akčného plánu.

               (8)

               Štáty, ktoré sú zmluvnými stranami dohovoru, prijali 3. decembra 2010„smernicu štátov, ktoré sú zmluvnými stranami jednotky podpory vykonávania“ (ďalej len „ISU“), v ktorej sa dohodli na vykonávaní a všeobecnom uplatňovaní dohovoru, uľahčovaní komunikácie medzi týmito štátmi a podpore oznamovania a poskytovania informácií o dohovore štátom, ktoré nie sú jeho zmluvnými stranami, ako aj verejnosti. ISU bola poverená, aby sa podľa potreby spojila a koordinovala svoje činnosti s príslušnými medzinárodnými organizáciami, ktoré sa zapájajú do práce týkajúcej sa dohovoru, okrem iného s ICBL, ICRC, IFRC, OSN a GICHD.

               (9)

               Valné zhromaždenie Organizácie spojených národov prijalo 2. decembra 2011 rezolúciu č. 66/29 o vykonávaní Dohovoru o zákaze použitia, skladovania, výroby a transferu protipechotných mín a o ich zničení. Valné zhromaždenie pripomenulo, že medzinárodné spoločenstvo v rámci druhej konferencie o preskúmaní dohovoru preskúmalo vykonávanie dohovoru a že štáty, ktoré sú zmluvnými stranami dohovoru, prijali Kartagenský akčný plán, v ktorom sa zdôrazňuje potreba zabezpečenia súladu s dohovorom, ako aj význam jeho úplného a účinného vykonávania, a to aj prostredníctvom vykonávania Kartagenského akčného plánu. Štáty, ktoré sú zmluvnými stranami dohovoru, požiadali všetky štáty, ktoré tak ešte neurobili, aby ratifikovali dohovor alebo k nemu pristúpili, a naliehavo vyzvali všetky štáty, aby sa naďalej zaoberali touto otázkou na najvyššej politickej úrovni a presadzovali dodržiavanie dohovoru prostredníctvom dvojstranných, subregionálnych, regionálnych a viacstranných kontaktov, osvetových činností, seminárov a iných prostriedkov.

               (10)

               V roku 2012 a 2013 sa uskutočnia zasadnutia štátov, ktoré sú zmluvnými stranami dohovoru. Medzinárodné spoločenstvo sa potom v roku 2014 zhromaždí na tretej konferencie o preskúmaní dohovoru s cieľom posúdiť pokrok vo vykonávaní Kartagenského akčného plánu. Očakáva sa, že dovtedy sa vykonávaním akčného plánu podstatne prispeje k dosiahnutiu pokroku na ceste k ukončeniu utrpenia a zranení spôsobených protipechotnými mínami,

         PRIJALA TOTO ROZHODNUTIE:
   Článok 1
   1.   Únia s cieľom podporiť vykonávanie Kartagenského akčného plánu 2010 – 2014 (ďalej len „Kartagenský akčný plán“) zo strany štátov, ktoré sú zmluvnými stranami Dohovoru o zákaze použitia, skladovania, výroby a transferu protipechotných mín a o ich zničení z roku 1997 (ďalej len „dohovor“), v rámci Európskej bezpečnostnej stratégie a v súlade s príslušnými rozhodnutiami medzinárodného spoločenstva, sleduje tieto ciele:

               a)

               podporovať úsilie štátov, ktoré sú zmluvnými stranami dohovoru, o vykonávanie aspektov Kartagenského akčného plánu týkajúcich sa pomoci obetiam;

               b)

               podporovať úsilie štátov, ktoré sú zmluvnými stranami dohovoru, o vykonávanie aspektov Kartagenského akčného plánu týkajúcich sa odmínovania;

               c)

               presadzovať všeobecné uplatňovanie dohovoru;

               d)

               preukazovať pretrvávajúcu podporu dohovoru zo strany Únie a jej členských štátov, ako aj ich odhodlanie spolupracovať so štátmi, ktoré potrebujú pomoc pri plnení záväzkov podľa dohovoru, a poskytovať im rozsiahlejšiu pomoc, a posilniť vedúcu úlohu Únie pri napĺňaní vízie dohovoru, ktorou je definitívne ukončenie utrpenia a zranení spôsobených protipechotnými mínami.

         2.   Všetky ciele uvedené v odseku 1 sa sledujú takým spôsobom, aby sa posilnila historická kultúra dohovoru týkajúca sa partnerstva a spolupráce medzi štátmi, mimovládnymi a inými organizáciami a miestnymi partnermi, a to najmä prostredníctvom úzkej spolupráce s relevantnými aktérmi na účely zvýšenia osobitných prejavov takejto spolupráce.
   3.   Na dosiahnutie cieľov uvedených v odseku 1 uskutoční Únia tieto projekty:

               a)

               pomoc obetiam: poskytovanie technickej podpory v najviac ôsmich prípadoch, vypracovanie najviac piatich posúdení v polovici trvania a vykonávanie najviac piatich nadväzujúcich činností;

               b)

               odmínovanie: vypracovanie najviac piatich posúdení v polovici trvania a vykonávanie najviac piatich nadväzujúcich činností;

               c)

               všeobecné uplatňovanie dohovoru: podpora osobitnej skupiny na vysokej úrovni, vypracovanie štúdie o bezpečnosti hraníc bez protipechotných mín a zorganizovanie najviac troch seminárov o všeobecnom uplatňovaní;

               d)

               prejav podpory zo strany Únie: zorganizovanie úvodných a záverečných podujatí, zabezpečenie prístupnosti webovej stránky dohovoru, široké sprístupnenie záväzkov štátov, ktoré sú zmluvnými stranami dohovoru, týkajúcich sa pomoci obetiam, zorganizovanie tlačovej návštevy a vypracovanie komunikačných materiálov a publikácií.

         V prílohe sa uvádza podrobný opis projektov.
   Článok 2
   1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“).
   2.   Technickú realizáciu projektov uvedených v článku 1 ods. 3 vykoná jednotka podpory vykonávania“ (ďalej len „ISU“ – Implementing Support Unit) zastúpená Ženevským medzinárodným centrom pre humanitárne odmínovanie (ďalej len „GICHD“). ISU vykonáva tieto úlohy pod vedením vysokého predstaviteľa. Na tieto účely uzaviera vysoký predstaviteľ so Ženevským medzinárodným centrom pre humanitárne odmínovanie potrebné dojednania.
   Článok 3
   1.   Referenčná suma na vykonávanie projektov uvedených v článku 1 ods. 3 je 1 030 000 EUR.
   2.   Výdavky financované zo sumy stanovenej v odseku 1 sa spravujú v súlade s postupmi a pravidlami, ktoré sa vzťahujú na všeobecný rozpočet Únie.
   3.   Na riadne hospodárenie výdavkov uvedených v odseku 1 dohliada Komisia. Na tento účel uzavrie dohodu o financovaní s GICHD, v ktorej sa ustanoví, že ISU zabezpečí viditeľnosť príspevku Únie zodpovedajúcu jeho výške.
   4.   Komisia vyvinie úsilie na to, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody o financovaní informuje Radu.
   Článok 4
   Vysoký predstaviteľ podáva Rade správu o vykonávaní tohto rozhodnutia na základe pravidelných správ, ktoré pripraví ISU. Uvedené správy budú tvoriť základ pre hodnotenie, ktoré uskutoční Rada. Komisia poskytuje informácie o finančných aspektoch vykonávania tohto rozhodnutia.
   Článok 5
   Toto rozhodnutie nadobúda účinnosť dňom jeho prijatia.
   Stráca účinnosť 24 mesiacov odo dňa uzavretia dohody o financovaní uvedenej v článku 3 ods. 3 alebo šesť mesiacov odo dňa nadobudnutia jeho platnosti, ak sa v tomto období neuzavrie žiadna dohoda o financovaní.

      V Bruseli 13. novembra 2012

            Za Radu

            predseda

         V. SHIARLY

      (1)  Ú. v. EÚ L 165, 26.6.2008, s. 41.

      PRÍLOHA
      1.   Cieľ

      Celkovým cieľom tohto rozhodnutia je presadzovanie mieru a bezpečnosti podporou vykonávania Kartagenského akčného plánu v súvislosti s podporou všeobecného uplatňovania a vykonávania všetkých aspektov dohovoru.
      2.   Opis projektov

      Na dosiahnutie cieľov uvedených v článku 1 ods. 1 tohto rozhodnutia uskutoční Únia tieto projekty:
      2.1.   Pomoc obetiam

      2.1.1.   Cieľ projektu

      Štáty, ktoré sú zmluvnými stranami dohovoru, sú podporované pri vykonávaní aspektov Kartagenského akčného plánu týkajúcich sa pomoci obetiam, aby mohli lepšie koordinovať a uskutočňovať činnosti, ktoré prinesú zmysluplnú pozitívnu zmenu v živote žien, mužov, dievčat a chlapcov, ktorí sa stali obeťami pozemných mín a iných výbušných pozostatkov vojen.
      2.1.2.   Opis projektu

                  —

                  Vnútroštátna technická podpora zahŕňa okrem iného iniciovanie a/alebo podporu medziodvetvových procesov na plnenie záväzkov v oblasti pomoci obetiam vo vnútroštátnom kontexte a ISU ju bude poskytovať v najviac troch prípadoch štátom, ktoré sú zmluvnými stranami dohovoru a ktoré a) sa málo zapájali do úsilia o vykonávanie aspektov Kartagenského akčného plánu týkajúcich sa pomoci obetiam, a preto by im pomohol stimul k intenzívnejšej účasti, alebo b) zostavili alebo zostavujú vnútroštátny plán, a preto u nich možno posúdiť vykonávanie, čím sa stávajú pravdepodobnejšími kandidátmi na komplexné vnútroštátne posúdenie úsilia o vykonanie Kartagenského akčného plánu v polovici jeho trvania.

                  —

                  Komplexné vnútroštátne posúdenie úsilia v polovici trvania sa vykoná v najviac troch prípadoch. Uvedené posúdenie bude zahŕňať ISU, ktorá v spolupráci s kľúčovými aktérmi, ako napríklad ICBL, pomáha štátom, ktoré sú príjemcami, pri vypracúvaní podrobného podkladového dokumentu na vnútroštátny seminár, pri organizovaní vnútroštátneho seminára a pri vypracúvaní podrobného výstupného dokumentu, ktorý predstavuje „posúdenie“, v ktorom sa uvedú zostávajúce výzvy, ciele a odporúčania.

                  —

                  Nadväzujúce činnosti sa vykonajú v najviac troch prípadoch v reakcii na odporúčania uvedené v posúdení v polovici trvania. Uvedené nadväzujúce činnosti budú zahŕňať poskytovanie dodatočnej technickej podpory zo strany ISU (napr. na revíziu vnútroštátnych plánov, tvorbu projektového návrhu alebo návrhov atď.).

                  —

                  ISU zorganizuje v spolupráci s kľúčovými aktérmi, ako je ICBL, globálnu konferenciu na vysokej úrovni o pomoci obetiam pozemných mín a iných výbušných pozostatkov vojen s cieľom budovať na skúsenostiach s pomáhaním obetiam v kontexte dohovoru v záujme využitia potenciálnej synergie/efektívnosti v súvislosti s vykonávaním medzinárodných nástrojov [napr. Dohovor o kazetovej munícii (CCM – Convention on Cluster Munitions), Protokol V k Dohovoru o zákaze alebo obmedzení použitia určitých konvenčných zbraní, ktoré môžu byť považované za spôsobujúce nadmerné utrpenie alebo mať nerozlišujúce účinky (CCW) a Dohovor o právach osôb so zdravotnými postihnutím (CRPD – Conventions on the Rights of Persons with Disabilities)], ktoré sa venujú rovnakej téme a rovnakým dotknutým štátom.

            2.1.3.   Výsledky projektu

                  —

                  Štáty, ktoré sú príjemcami technickej podpory a ktoré sa málo zapájali do úsilia o vykonávanie aspektov Kartagenského akčného plánu týkajúcich sa pomoci obetiam, určia kontaktnú osobu, ktorá bude ďalej presadzovať plnenie záväzkov v oblasti pomoci obetiam a zúčastňuje sa na ďalších činnostiach v rámci dohovoru.

                  —

                  Každý štát, ktorý je príjemcom technickej podpory, vo všetkých prípadoch dostane správu, ktorá obsahuje odporúčania týkajúce sa logických nasledujúcich krokov, ktoré by mohol podniknúť v rámci vykonávania aspektov Kartagenského akčného plánu týkajúcich sa pomoci obetiam.

                  —

                  Štáty, ktoré sú príjemcami technickej podpory, v piatich prípadoch v rámci posúdenia v polovici konania vypracujú koncepčný dokument a zoznam účastníkov navrhnutých na účely konania vnútroštátnych seminárov.

                  —

                  Štáty, ktoré sú príjemcami a na ktoré sa vzťahuje posúdenie v polovici konania, dostanú výstupný dokument, v ktorom sa stanovia zostávajúce výzvy, ciele a odporúčania do ďalšej činnosti.

                  —

                  Štáty, ktoré sú príjemcami nadväzujúcej podpory, budú schopné lepšie vyjadriť svoje zámery v súvislosti s plnení záväzkov Kartagenského akčného plánu a svoje potreby v oblasti podpory (napr. na revíziu vnútroštátnych plánov, tvorbu projektového návrhu alebo návrhov atď.).

                  —

                  Určia sa spôsoby využitia potenciálnej synergie/efektívnosti v súvislosti s vykonávaním medzinárodných nástrojov (napr. CCM, Protokol V k CCW a CRPD), ktoré sa venujú rovnakej téme a rovnakým dotknutým štátom.

                  —

                  Prostredníctvom účasti predstaviteľov a širokej účasti na konferencii na vysokej úrovni sa zvýši povedomie o globálnom úsilí zameranom na napĺňanie potrieb a zaručovanie práv žijúcich obetí.

            2.1.4.   Príjemcovia

                  —

                  Štáty, ktoré sú zmluvnými stranami dohovoru a ktoré nahlásili, že sú zodpovedné za významný počet žijúcich obetí pozemných mín.

                  —

                  Ženy, muži, dievčatá a chlapci, ktorí sa stali obeťami pozemných mín a iných výbušných pozostatkov vojen, ako aj ich rodiny a komunity.

            2.2.   Odmínovanie

      2.2.1.   Cieľ projektu

      Štáty, ktoré sú zmluvnými stranami dohovoru, sú podporované pri vykonávaní aspektov Kartagenského akčného plánu týkajúcich sa odmínovania, aby boli schopnejšie v čo najkratšom potrebnom čase dokončiť odmínovanie, aby umožnili jednotlivcom, komunitám a národom využívať pôdu, ktorá bola považovaná za nebezpečnú a vracia sa do bežného využívania ľuďmi.
      2.2.2.   Opis projektu

                  —

                  Komplexné vnútroštátne posúdenie úsilia v polovici trvania sa vykoná v najviac piatich prípadoch. Uvedené posúdenie bude zahŕňať ISU, ktorá v spolupráci s kľúčovými aktérmi, ako napríklad ICBL, a za podpory GICHD pomáha štátom, ktoré sú príjemcami, pri vypracúvaní podrobného podkladového dokumentu na vnútroštátny seminár, pri organizovaní vnútroštátneho seminára a pri vypracúvaní podrobného výstupného dokumentu, ktorý predstavuje „posúdenie“, v ktorom sa uvedú zostávajúce výzvy, ciele a odporúčania.

                  —

                  Nadväzujúce činnosti sa vykonajú v najviac troch prípadoch v reakcii na odporúčania uvedené v posúdení v polovici trvania. Uvedené nadväzujúce činnosti budú zahŕňať buď poskytovanie dodatočnej technickej podpory zo strany ISU (napr. na podporu revízie vnútroštátnych plánov, rozvoja návrhu alebo návrhov projektov atď.), alebo organizáciu výmenných návštev juh-juh pre štáty, ktoré sú príjemcami, aby si navzájom vymieňali získané skúsenosti a zlepšili ďalšie vykonávanie.

            2.2.3.   Výsledky projektu

                  —

                  Štáty, ktoré sú príjemcami a na ktoré sa vzťahuje posúdenie v polovici konania, dostanú výstupný dokument, v ktorom sa stanovia zostávajúce výzvy, ciele a odporúčania do ďalšej činnosti.

                  —

                  Štáty, ktoré sú príjemcami nadväzujúcej podpory, budú schopné lepšie vyjadriť svoje zámery v súvislosti s plnením záväzkov Kartagenského akčného plánu a svoje potreby v oblasti podpory (napr. na revíziu vnútroštátnych plánov, tvorbu projektového návrhu alebo návrhov atď.), a štáty, ktoré sú príjemcami, budú lepšie chápať osobitné aspekty odmínovania.

            2.2.4.   Príjemcovia

                  —

                  Štáty, ktoré sú zmluvnými stranami dohovoru, okrem členských štátov, a ktoré práve plnia svoje záväzky týkajúce sa odmínovania podľa dohovoru.

                  —

                  Ženy, muži, dievčatá a chlapci, ktorých životy ovplyvňuje prítomnosť alebo podozrenie na prítomnosť protipechotných mín, ako aj ich rodiny a komunity

            2.3.   Všeobecné uplatňovanie dohovoru

      2.3.1.   Cieľ projektu

      Prekážky dodržiavania dohovoru sa riešia tak, že sa postupuje smerom k všeobecnému uplatňovaniu dohovoru zo strany štátov, ktoré nie sú zmluvnými stranami dohovoru.
      2.3.2.   Opis projektu

                  —

                  ISU bude podporovať osobitnú skupinu na vysokej úrovni pre všeobecné uplatňovanie dohovoru, čo zahŕňa podporu pre vysoko postavené osobnosti, ktoré nadväzujú kontakty s vedúcimi predstaviteľmi najviac šiestich štátov, ktoré nie sú zmluvnými stranami dohovoru. Členovia osobitnej skupiny sa budú zúčastňovať na najviac dvoch ďalších podujatiach s cieľom upozorniť na prebiehajúce úsilie o všeobecné uplatňovanie a vykonanie dohovoru.

                  —

                  ISU vypracuje štúdiu bezpečnosti hraníc bez protipechotných mín, pričom spolupracuje s odborníkmi na túto oblasť, čím nadväzuje na prácu ICRC z polovice deväťdesiatych rokov minulého storočia. Správa z tejto štúdie sa sprístupní rôznymi spôsobmi vrátane prekladu, vypracovania zhrnutí, materiálov v prístupných formátoch atď.

                  —

                  ISU zorganizuje v najviac troch prípadoch semináre o všeobecnom uplatňovaní v spolupráci s kľúčovými aktérmi, ako je ICBL a koordinátor neformálnej kontaktnej skupiny pre všeobecné uplatňovanie dohovoru. Uvedené semináre sa uskutočnia na národnej, subregionálnej alebo regionálnej úrovni s cieľom presadzovať dohovor medzi štátmi a pomáhať štátom, ktoré nie sú zmluvnými stranami dohovoru, pri riešení skutočných alebo vnímaných prekážok pristúpenia, a to najmä pomocou správy zo štúdie o bezpečnosti hraníc bez protipechotných mín.

            2.3.3.   Výsledky projektu

                  —

                  Nadviazanie kontaktov na ministerskej alebo vyššej úrovni s najviac šiestimi štátmi, ktoré nie sú zmluvnými stranami dohovoru, v súvislosti s dodržiavaním dohovoru.

                  —

                  Zlepšenie znalostí o politikách v oblasti protipechotných mín v štátoch, ktoré nie sú zmluvnými stranami dohovoru. Tieto informácie sa použijú k príprave obsažných dokumentov určených na tretiu konferenciu o preskúmaní, okrem iného aj prostredníctvom komplexnej správy o pokroku pri dosahovaní plnenia cieľov všeobecného uplatňovania dohovoru, ako aj o priestore pre ďalšie zlepšenie.

                  —

                  Presadzovanie zo strany štátov, ktoré sú zmluvnými stranami dohovoru, a mimovládnych organizácií sa oživí na základe nadväzujúcich činností vyplývajúcich z návštev osobitnej skupiny na vysokej úrovni.

                  —

                  Zhromaždenie a zhrnutie zlepšených znalostí v rámci publikácie, ktorá sa venuje najčastejším vnímaným prekážkam pristúpenia k dohovoru a ktorú možno využiť na podporu úsilia o všeobecné uplatňovanie.

                  —

                  Pokrok na ceste k pristúpeniu k dohovoru a/alebo osvojeniu si jeho noriem štátmi, ktoré nie zmluvnými stranami a s ktorými sa nadviazali kontakty.

            2.3.4.   Príjemcovia

                  —

                  Štáty, ktoré nie sú členskými štátmi a ktoré zatiaľ dohovor neratifikovali, neschválili, neprijali alebo k nemu nepristúpili.

                  —

                  Štáty, ktoré sú zmluvnými stranami dohovoru, a mimovládne a medzinárodné organizácie zapojené do úsilia o presadzovanie všeobecného uplatňovania dohovoru.

            2.4.   Preukázanie odhodlania Únie

      2.4.1.   Cieľ projektu

                  —

                  Preukazuje sa pretrvávajúca podpora dohovoru zo strany Únie a jej členských štátov, ako aj ich odhodlanie spolupracovať so štátmi, ktoré potrebujú podporu pri plnení ich záväzkov podľa dohovoru, a poskytovať im rozsiahlejšiu pomoc, pričom sa posilňuje vedúca úloha Únie pri napĺňaní vízie dohovoru, ktorou je definitívne ukončenie utrpenia a zranení spôsobených protipechotnými mínami.

            2.4.2.   Opis projektu

                  —

                  Zorganizuje sa úvodné podujatie s cieľom spropagovať toto rozhodnutie, ako aj záverečné podujatie s cieľom spropagovať činnosti stanovené v tomto rozhodnutí a ich výsledky v rámci tohto rozhodnutia, čím sa zdôrazní príspevok Únie.

                  —

                  Vzhľadom na význam šírenia povedomia o záväzkoch štátov, ktoré sú zmluvnými stranami dohovoru, z kartagenskej konferencie a spôsobov i prostriedkov ich plnenia, ako aj na potrebu zohľadniť pri tomto úsilí rôzne cieľové skupiny (napr. rôzne jazykové skupiny, zdravotné postihnuté osoby) sa webová stránka dohovoru bude kontrolovať z hľadiska dodržiavania prísnych noriem prístupnosti a existujúca publikácia ISU, ktorá dokumentuje záväzky štátov, ktoré sú zmluvnými stranami dohovoru, v oblasti pomoci obetiam, sa preloží a uverejní na webovej stránke dohovoru, aby sa rozšírila dostupnosť uvedených záväzkov v rôznych jazykoch.

                  —

                  Pred treťou konferenciou o preskúmaní dohovoru v roku 2014 sa uskutoční tlačová návšteva do krajiny ovplyvnenej mínami.

                  —

                  Získajú sa komunikačné materiály (napr. plagáty, reklamy, videozáznamy, propagačné materiály atď.), aby sa využili komunikačné príležitosti, ktoré sa naskytnú.

            2.4.3.   Výsledky projektu

                  —

                  Úradníci v Únii a jej členských štátoch budú dobre informovaní o tomto rozhodnutí a o jeho súvise s ich prácou.

                  —

                  Dosah záväzkov štátov, ktoré sú zmluvnými stranami dohovoru, v oblasti pomoci obetiam sa rozšíri najmä do frankofónnych krajín dotknutých používaním mín.

                  —

                  Zlepší sa dostupnosť informácií o dohovore.

                  —

                  Zvýši sa viditeľnosť podpory dohovoru zo strany Únie a vznikne a rozvinie sa povedomie a podpora tohto rozhodnutia, čoho dôkazom sú tlačové správy, v ktorých sa oceňuje odhodlanie Únie, a uznanie, ktoré vyjadrujú na zasadnutia štáty, ktoré sú zmluvnými stranami dohovoru.

                  —

                  Zvýši sa povedomie o pretrvávajúcom úsilí o presadzovanie všeobecného uplatňovania dohovoru.

            2.4.4.   Príjemcovia

      Štáty, ktoré sú zmluvnými stranami dohovoru, a mimovládne a medzinárodné organizácie, ich zástupcovia a iní jednotlivci, ktorí sa zaujímajú o úsilie zamerané na vykonanie dohovoru, alebo sa na tomto úsilí podieľajú.


               15.12.2016

               SK

               Úradný vestník Európskej únie

               C 468/213

         P7_TA(2013)0550
   Správy o prieskumných návštevách pri preskúmavaní petícií (výklad článku 202 ods. 5 rokovacieho poriadku)
   Rozhodnutie Európskeho parlamentu z 10. decembra 2013 o správach o prieskumných návštevách pri preskúmavaní petícií (výklad článku 202 ods. 5 rokovacieho poriadku)(2013/2258(REG))
   (2016/C 468/32)

      Európsky parlament,

               —

               so zreteľom na list predsedu Výboru pre ústavné veci z 26. novembra 2013,

               —

               so zreteľom na článok 211 rokovacieho poriadku,

               1.

               rozhodol pripojiť k článku 202 ods. 5 rokovacieho poriadku tento výklad:

                           „Prieskumné návštevy a správy o týchto návštevách sú zamerané výlučne na poskytovanie nevyhnutných informácií výboru s cieľom umožniť mu ďalej zvážiť petíciu. Tieto správy vypracúvajú na svoju výlučnú zodpovednosť účastníci návštev, ktorí chcú dosiahnuť konsenzus. Ak sa tento konsenzus nedosiahne, v správe sa musia uviesť rôzne zistenia skutočností alebo hodnotenia. Správa sa predloží výboru na jeho schválenie jediným hlasovaním, pokiaľ predseda výboru v prípade potreby nevyhlási, že k častiam správy možno podať pozmeňujúce návrhy. Článok 52 sa na tieto správy neuplatňuje, ani priamo ani mutatis mutandis. Ak správy nebudú výborom schválené, nepostúpia sa predsedovi Parlamentu.“;

               2.

               poveruje svojho predsedu, aby postúpil toto rozhodnutie pre informáciu Rade a Komisii.